# Albus Dumbledore

### A Wikipédiából, a szabad lexikonból.

Albus Dumbledore
Rajongói rajz Dumbledore-ról
Teljes név: | Albus Percival Wulfric Brian Dumbledore
Nem: | férfi
Testvére | Aberforth Dumbledore
Hajszín: | ősz (ezüstös, eredetileg barna)
Szemszín: | világos kék
Születési év: | kb. 1840–1845.
Halálozási év: | 1997. (jún.)
Származás: | ismeretlen
Ház: | Griffendél (kétes)
Foglalkozás: | A Roxfort igazgatója, a Főnix Rendjének vezetője
Színészek, akik eljátszották: |

- Richard Harris[IMDb]
- Michael Gambon[IMDb]

    „Filkó! Pityer! Varkocs! Dzsúzli!”[1]

Albus Percival Wulfric Brian Dumbledore professzor (kb. 1840/1845–1997 júniusa) J. K. Rowling Harry Potter könyvsorozatának kitalált szereplője. Dumbledore a Roxfort Boszorkány- és Varázslóképző Szakiskola igazgatója. Keresztneve, az Albus latin szó, jelentése: „fehér”, „tiszta”.

Dumbledore-t magasnak és soványnak mutatják be a könyvek, hosszú ősz hajjal és szakállal. Kék szeme, nagyon hosszú és görbe orra (úgy néz ki, mintha legalább két helyen eltörték volna) és hosszú ujjai vannak, ami fontos lehet, hisz Voldemortot is hasonló ujjakkal jellemzi a szerző, így ez talán az erős varázslók közös vonása. Dumbledore félhold alakú szemüveget visel. Állítása szerint van egy heg a bal térde fölött, mely a teljes londoni metróhálózat térképét ábrázolja, de ez a közlés – mondhatni – kétséges hitelű.

Dumbledore a legerősebb varázslók egyike a világon, de jóakaratú és hóbortos, ősi „jóvarázsló”-típus, hasonló Merlinhez és Gandalfhoz. Együtt érez Harry Potter nehézségeivel, és alkalmanként elnézőbb a fiatal varázsló hibáival szemben, mint másokéval lenne. Azt mondják, ő az egyetlen varázsló, akitől Voldemort nagyúr valaha is félt.

Dumbledore-nak – csokibékakártyája szerint – a kamarazenélés és a kuglizás a hobbija. A kártya felfedi azt is, hogy kedveli az édességeket - a mágikus és nem mágikus édességek egyaránt a gyengéi, és gyakran választja nevüket jelszóként az irodáját őrző kőszörnynek. Amint azt McGalagony professzornak mondja a Harry Potter és a bölcsek kövében, kiváltképp kedveli a citromos italport. Nem szereti a Bogoly Berti-féle Mindenízű Drazsét, ugyanis fiatalkorában kifogott egy hányásízű darabot. Ez ellentmond annak a ténynek, hogy Bogoly Berti az 1930-as években született, évtizedekkel Dumbledore születése után. A nyilvánvaló ellentmondás feloldását az jelentheti, hogy 150 éves korában Dumbledore nyilván némileg bizonytalan lehetett az ügyben, vajon fiatalkora pontosan mikor is ért véget. Rajong a kötési motívumokért; egyszer azt mondta Harrynek, az egyetlen dolog, amiből sohase volt neki elég, a kötött zokni (bár e közlése Harrynek arra az udvariatlan kérdésére volt válasz, hogy idős tanárának mi a leghőbb kívánsága, tehát könnyen elképzelhető, hogy finom elhárításnak szánta a választ).

A Harry Potter és a bölcsek köve (2001) és a Harry Potter és a Titkok Kamrája (2002) filmadaptációiban Dumbledore-t Richard Harris játszotta, aki 2002-ben Hodgkin-kórban meghalt. A Harry Potter és az azkabani fogolyban (2004), a Harry Potter és a Tűz Serlegében (2005) és a Harry Potter és a Főnix Rendjében (2007) Dumbledore-t Michael Gambon alakítja.

Harris előtt eredetileg Patrick McGoohannek ajánlották a szerepet, ő azonban egészségügyi okokra hivatkozva visszautasította. Mind a három színész ír. Nem tudni, hogy ez szándékos választás volt-e, vagy véletlen egybeesés.

Figyelem: Itt a cselekmény részleteit vagy a végkifejletét is olvashatod.

## [szerkesztés] Életének és pályafutásának korai szakasza

Keveset tudunk Dumbledore múltjáról és családjáról. Rowling szerint kb. 150 éves, amikor a sorozat kezdődik, ami azt jelenti, hogy az 1850-es években kezdte tanulmányait Roxfortban. Egyetlen ismert testvére, az öccse, Aberforth egykor a Főnix Rendjének tagja volt és egyszer a Wizengamot elé állították „helytelen bűbájok gyakorlásáért egy kecskén”. Jelenleg a roxmortsi Szárnyas Vadkan nevű fogadóban dolgozik csaposként[2].

Dumbledore rendkívüli mágikus adottságai kétség kívül fiatal korában is, mint később leírja a koros Griselda Marchbanks, a Mágiai Vizsgahivatal vezetője, aki személyesen vizsgáztatta az iskolaidős Dumbledore-t a RAVASZ vizsgán bűbájtanból és átváltoztatástanból. Marchbanks így idézi fel a fiatal, tehetséges Dumbledore-t: „Bámulatos volt, amit a pálcájával művelt!”

Néhány rajongó úgy gondolja lehetséges, hogy Dumbledore részt vett és megnyerte az utolsó Trimágus Tusát az 1994-es előtt, azon információ alapján, hogy a Harry Potter és a Tűz Serlege szerint a tusa több mint száz éve nem lett megrendezve. Ezt az elméletet sosem erősítették meg.

Albus Dumbledore háza kétes, bár Hermione Granger a következőt mondja a Griffendélről az első könyvben: „...úgy hallottam, maga Dumbledore is oda járt...” A Harry Potter és a Tűz Serlege film változatában Dumbledore azt állítja Harryék griffendéles hálókörletében, hogy amikor diák volt ugyan abban a hálókörletben egyszer felgyújtotta a „fránya” ágyfüggönyét. Rowling sugallja, hogy Dumbledore talán Griffendél Godrik leszármazottja, de nem erősíti meg.

Ismeretlen idővel később (talán 1891 körül) Dumbledore visszatért Roxfortba, mint átváltoztatástan tanár és mint igazgatóhelyettes, amelyként diákokat toborzott az iskolába.

1945-ben legyőzte Grindelwaldot, a sötét varázslót.

Dumbledore a Wizengamot (Legfelsőbb Varázslóbíróság) főmágusa és a Mágusok Nemzetközi Szövetségének elnöke[3]. Mindkét posztjától ideiglenesen megfosztották a Brit Mágiaügyi Minisztériummal való konfliktusa idejére, Cornelius Caramel minisztersége alatt, de visszakapta őket miután a minisztérium kénytelen volt elfogadni a tényt, hogy helyesen figyelmeztette őket, hogy Voldemort visszatért. Élete leforgása alatt többször visszautasította a mágiaügyi miniszteri állást. Megkapta a Merlin-rend aranyfokozatát.

## [szerkesztés] Varázslói képességei és eredményei

Rajongói rajz Dumbledore-ról

Dumbledore híres alkimista, munkatársa volt annak a Nicolas Flamel-nek, aki a bölcsek köve egyetlen ismert előállítója. Ő fedezte fel a sárkányvér tizenkét felhasználási módját (melyek közül az egyik a tűzhelytisztítás). Képes gubraithai tűz (soha ki nem alvó varázstűz) megidézésére. Patrónusának alakja egy főnix, amely visszatérő szimbólum a könyvekben.

Leggyakrabban használatos fegyvere a tűz: a Voldemort elleni párbaj során lángkötelet használt; a kis Tom Denemnek varázslói képességeit a gyerek szekrényének felgyújtásával bizonyította; a barlangban szintén tűz segítségével tartotta távol az inferusokat. Dumbledore fejlesztette ki azt a módszert, melynek segítségével a Patrónus bűbájt üzenetek küldésére lehet használni, és amit csak a Főnix Rendjének tagjai számára fedett fel. Képes láthatatlanná tévő köpeny használata nélkül is láthatatlanná válni, és valószínűleg képes átlátni az ilyen köpenyeken. Dumbledore igen gyakorlott legilimentor és okklumentor (vagyis képes a „gondolatolvasásra”, és a „gondolatolvasók” kizárására).

Dumbledore számára igen fontosak az emlékek; egyrészt fegyverként használja őket, másfelől információszerzésre. A Harry Potter és a Félvér Hercegben a merengőjében mutatja meg Harrynek az általa gyűjtött emlékeket. Így mondja el a fiúnak Tom Denem történetét, hogy hogyan vált Voldemort nagyúrrá, és milyen út vezetett a horcruxok elkészítéséhez. A Harry Potter és a Tűz Serlegében Harry szintén „átbukik” a meregőn, első alkalommal. Ekkor fedi fel Dumbledore előtte, mi az és hogy működik.

Dumbledore tud sellőül, a sellők nyelvén, és még sok más nyelven. Lehetséges, hogy ért párszaszóul, a kígyók nyelvén.

Egy interjúban Rowling azt mondta, hogy Dumbledore, bár zseniális, néha vakmerő.

| az, hogy valaki elképesztően intelligens, még nem védi meg az érzelmi hibáktól, és szerintem Dumbledore tökéletes példa erre. Úgy hiszem, ha valaki nagyon-nagyon okos, akkor okozhat némi problémát számára, mint ahogy okozott is Dumbledore-nak. Hisz a bölcsessége elszigetelte őt, és, szerintem, ez jól észrevehető a könyvekben, hisz hol van a vele egyenrangú ember, hol van a bizalmasa, hol van a társa? Nincs neki ilyen. Mindig ő az, aki ad, akinek rálátása van a dolgokra, aki rendelkezik a tudással. |

Mindemellett, Dumbledore időnként rácáfol arra, hogy vakmerő lenne, és kivár addig a pillanatig, míg biztos nem lesz a dolgokban; mint mikor hagyta Mógust visszatérni és tanítani a Roxfortban.

Rowling elmondása szerint Dumbledore a tudását önállóan szerezte, bár „a Roxfort legjobb tanárai tanították”. Továbbá, hogy „Dumbledore családját megéri kutatni”, mindaddig, míg a taníttatásáról van szó.

Híres nem mindennapi bölcsességéről és tudásáról. Számos alkalommal beismeri Harry Potternek a hatodik könyvbeli, alkalmi találkozásaik során, hogy ő is hibázhat, és minthogy okosabb a legtöbb embernél, hibái is hasonlóan nagyobbak.

## [szerkesztés] Dumbledore és Voldemort nagyúr

A Roxfort tanáraként Dumbledore egyik feladata az volt, hogy megkeresse Tom Denemet, a fiatal varázslót, és meghívja őt a Roxfortba. Denem egy mugli árvaházban élt, s bár felfedezte, hogy vannak varázsképességei, nem tudta, hogy az anyja boszorkány volt. Dumbledore-t már a fiatal Denem is némi aggodalommal töltötte el, és különleges figyelemmel kísérte iskolai elmenetelét. Denem tanári állásra jelentkezett a Roxfortba, de Dumbledore meggyőzte az akkori igazgatót, Armando Dippet professzort, hogy utasítsa vissza a kérést. Dumbledore maga is ugyanezt tette, mikor Denem néhány évvel később ismét próbálkozott. Nagy valószínűséggel ekkor átkozta meg Denem a sötét varázslatok kivédése tanári posztját, így azóta egy SVK tanár sem maradt egy évnél tovább.

Sybill Trelawney, a későbbi jóslástan tanár Dumbledore-nak mondta el a jóslatot Voldemort bukásáról. Perselus Piton kihallgatta a jóslat egy részletét, és elmondta azt Voldemort nagyúrnak. Aberforth, Dumbledore öccse és a Szárnyas Vadkan csaposa kapta rajta a hallgatódzáson Pitont, és rögtön kidobta az épületből. Voldemort úgy értelmezte a jóslatot, hogy az Harryt jelöli meg ellenfeleként. Ennek folyományaként ölte meg Lily és James Pottert, miközben Harryvel próbált végezni. Ezzel, ahogy a jóslat megmondta, egyenlőként jelölte meg Harryt. A két történet – Dumbledore-é és Trelawneyé – elbeszélése azonban tisztává tette, hogy Dumbledore hazudott az ő változatában.

Dumbledore vezető szerepet játszott a volt tanítványa elleni küzdelemben, a Főnix Rendjével fáradhatatlanul állt ellen Voldemortnak. Miután Harry szüleit meggyilkolták, Dumbledore úgy határozott, a megárvult kisfiút Vernon és Petunia Dursley otthonába vigyék, tudván, hogy ott védeni fogja az anyja önfeláldozásával létrejött varázslat, mivel Dumbledore életre hívta a vér köteléke bűbájt, amit Petunia Dursley pecsételt meg azzal, hogy befogadta a fiút az otthonába. A szeretet kötelékének ősi varázsa tette kibírhatatlanná Voldemortnak Harry megérintését.

Dumbledore tette az a fontos felfedezést, hogy Voldemort horcruxok készítésével a halhatatlanság elérésére törekszik. Az egyik ilyen horcrux Tom Denem naplója volt, amit Harry semmisített meg a Harry Potter és a Titkok Kamrája című részben. Dumbledore később egy másik horcruxot is elpusztított, egy gyűrűt, ami Voldemort családi ereklyéje volt.

Dumbledore-t olyan varázslónak ábrázolja az író, akinek modern, felvilágosult gondolatai vannak a vér tisztaságával kapcsolatban csakúgy, mint a muglik, félemberek és nem emberek jogait illetően. Dumbledore nem gondolja fontosnak az ún. aranyvérűséget, és hiszi, hogy a döntéseink, nem pedig a tulajdonságaink határozzák meg, kik vagyunk: „nem az számít, kinek születünk, hanem az, kivé válunk”. Voldemort gyűlölettel nevezi őt a „muglik és sárvérűek védelmezőjének”. Dumbledore, a többi varázslótól eltérően, nem fél kimondani a Voldemort nevet, de mégsem így, hanem „Tom” néven szólítja, ezzel akadályozva meg, hogy a sötét varázsló diktálja kapcsolatuk feltételeit, és így kényelmes, irányító pozícióban érezze magát.

## [szerkesztés] Elbocsátásai Roxfortból

| – Annyi azonban bizonyos – folytatta emelt hangon és lassan, hogy valamennyien jól értsék szavait –, hogy véglegesen csak akkor hagyom el az iskolát, ha többé senki nem lesz hűséges hozzám. Roxfortban nem maradnak magukra azok, akik segítséget kérnek. |
– Harry Potter és a Titkok Kamrája, 11. fejezet

Dumbledore-t kétszer fosztották meg ideiglenesen igazgatói posztjától.

Először Harry második roxfortos évében, amikor Lucius Malfoy meggyőzte az iskola másik tizenkét vezetőségi tagját, hogy vegyék el Dumbledore igazgatói tisztségét, a Baziliszkusz támadása okán, amikor a Titkok Kamráját kinyitották. Dumbledore-t visszahelyezték, amikor a baziliszkusz meghalt és kiderült, hogy Lucius kényszeríttette a vezetőségi tagokat, hogy „rúgják ki” Dumbledore-t.

Harry ötödik iskolai évében ő és Dumbledore sikertelenül próbálta meggyőzni a varázslótársadalmat, arról, hogy Voldemort visszatért, és ezért halt meg Cedric Diggory. Dolores Umbridge lett a Sötét varázslatok Kivédése tanár és Roxfort Főinspektora, és saját belátása szerint új szabályokat hozott. Harry és a diákok egy csapata megalakított egy titkos csapatot – melyet „Dumbledore Seregének” hívtak –, hogy tanulják és gyakorolják a defenzív mágiát. Amikor a „Dumbledore Serege” lebukott Dumbledore-t kényszeríttették, hogy hagyja el Roxfortot és Umbridge lett az igazgatónő. Ismét Dumbledore lett az igazgató, amikor Voldemort támadást indított a Mágiaügyi Minisztérium ellen.

## [szerkesztés] Halála

Dumbledore halálát előre sejteti az, hogy a Harry Potter és a Félvér Herceg elején megégett és megfeketedett kézzel jelenik meg. A sérülés akkor keletkezett, mikor megszerezte és megsemmisítette Voldemort nagyapjának, Rowle Gomoldnak gyűrűjét, egy családi hagyatékot, ami Voldemort egyik horcruxa volt. A haláltól akkor „különleges képességei” és Perselus Piton professzor, a sötét varázslatok kivédése tanárának közbeavatkozása mentette meg, bár kezének állapota évközben mit sem javult. Erre a tényre nincs magyarázat kivéve Hermione egy mondata: „Vannak olyan sebek, amiket nem lehet meggyógyítani… régi átkok… és vannak mérgek, melyeknek nincs ellenszere.”

Ez a sérülés különösen kellemetlen, minthogy csökkenti Dumbledore fizikai képességeit. Miután elviszi Harryt nagynénje házából, úgy tűnik, Dumbledore nem képes egyszerű, mindennapi feladatokat sem véghezvinni – nem képes például kinyitni Dursleyék bejárati ajtaját: a varázslást használja a kilincs helyett. Később nem képes rámutatni az utcanévtáblára nyilvánvaló kényelmetlenség nélkül, és feljajdul. Végül nem tudja kezével kihúzni a dugóját egy emlékes üvegnek Harry egyik óráján, helyette pálcája használatára kényszerül.

Harry többször figyelmezteti Dumbledore-t, hogy az egyik diák, Draco Malfoy Voldemortnak dolgozik. Dumbledore azonban nem tesz lépéseket Draco ellen, ehelyett biztosítja Harryt, hogy ő maga többet tud az iskolában folyó dolgokról, mint Harry. Draco két rosszul megtervezett kísérletet is tesz évközben, hogy megölje Dumbledore-t, de mindkétszer egy-egy diák sérül meg. Az első kísérlet egy megátkozott nyaklánc, a második egy üveg mérgezett mézbor küldése volt. Harry mindkét alkalommal megpróbálja figyelmeztetni Dumbledore-t, hogy Malfoy a felelős. Dumbledore nem osztja Harrynek Pitonnal, az akkorra már a sötét varázslatok kivédését oktató tanárral szembeni bizalmatlanságát sem, bár később kényszer alatt elismeri, hogy Piton a felelős Harry szüleinek haláláért.

Malfoy valódi terve azonban, hogy a volt-nincs szekrény segítségével halálfalókat juttat be a Roxfort kastélyba. A támadók akkor jönnek, mikor Dumbledore és Harry távol vannak, hogy megszerezzenek és elpusztítsanak egy másik horcruxot. Dumbledore vészesen legyengül, miután megissza azt a mérget, amit Voldemort hagyott hátra. Visszatértükkor a Sötét Jegy lebeg az iskola felett. Ez ugyan csak csel, ők ketten azonban odasietnek, és Draconak sikerül lefegyvereznie Dumbledore-t. Úgy tűnik, az idős varázsló tudott róla vagy sejtette a támadást, mert a megtámadása előtti másodpercet arra használja, hogy mozdulatlanná dermessze Harryt, aki így némán és láthatatlanul lesz tanúja az eseményeknek. Miközben Malfoyjal beszél, Dumbledore felfedi, hogy tudta, Draco állt a két merényletkísérlet hátterében, de megérti Malfoy bizonytalan helyzetét. Malfoy a döntő pillanatban rájön, képtelen végezni Dumbledore-ral, így Pitonra hárul a feladat, hogy kimondja a halálos Avada Kedavra [4] átkot.

Diákok, tanárok, a Mágiaügyi Minisztérium munkatársai, óriások, szellemek, kentaurok, sellők és még sokan mások vettek részt Dumbledore temetésén. Bíbor bársonyba csavart testét fehér márvány kriptában helyezik örök nyugalomba a roxforti tó partján. Ő az egyetlen igazgató, akit az iskola területén temettek el. Dumbledore halála után Fawkes, a főnixmadara rejtélyes módon szárnyra kél, és elhagyja az iskolát.

Dumbledore portréja megjelenik az igazgatónő irodájának falán, a Roxfort többi volt igazgatójának portréja között. Hogy a portré képes lesz-e beszélni Harryvel, és hasznos tanácsokkal ellátni őt, mint tenné ezt az élő Dumbledore, heves vita tárgyát képezi a rajongók körében. A Harry Potter és a Tűz Serlege végén, mikor Harry elmondja Dumbledore-nak, hogy látta a szüleit párbajozni Voldemorttal, Dumbledore így felel: „Nincs varázs, ami életre kelti a holtakat”, és a portré érdekes módon Dumbledore-t egy székben békésen szunyókálva ábrázolja. Érdekes továbbá azt is megjegyezni, hogy míg Harry az ötödik könyv végén nehezen fogadja Sirius halálát, és azon gondolkodik, vajon lehetséges lesz-e, hogy beszéljen keresztapja esetleges szellemével, addig meg sem próbálja újra felvenni Dumbledore-ral a kapcsolatot, annak ellenére, hogy a portréja ott lóg az igazgatói iroda falán. Ebből arra következtethetünk, hogy Dumbledore halála talán azt a célt szolgálja, hogy megmutassa, Harry most már teljes egészében képes a valóság elfogadására és hajlandó megtörténtnek tekinteni a múltat, ezáltal válva felnőtté, mint ahogy ezt Rowling tervezte a hatodik kötet végére.

A regényben leírtak ellenére a rajongók egy jelentős hányada úgy gondolja, Dumbledore halálát valamilyen módon csak eljátszották, valójában nem halt meg, és ez valamiféle fordulatot hoz majd a hetedik részben. A Dumbledoreisnotdead.com (angol) jó néhány pontban érvel amellett, hogy Dumbledore még mindig életben van. Dumbledore halála igencsak vitatott témájává vált a rajongóknak. A témához szorosan kapcsolódik Piton hűségének kérdése. A rajongók egy része úgy hiszi, Piton a „jó oldalon” áll, még ha ő is ölte meg Dumbledore-t - azt sugallva, Dumbledore halála vagy „tervbe volt véve”, vagy „magasabb cél érdekében” volt szükséges.

Dumbledore nézetei a halálról általában már az első kötetben feltűntek – „a halál nem más, mint egy új kaland kezdete” – az ötödik kötetben pedig szerepel ez a párbeszéde Voldemorttal:

| – Semmi nem rosszabb a halálnál! – horkant fel Voldemort. – Ebben nagyon tévedsz – felelte Dumbledore könnyedén. |

J.K. Rowling 2006. augusztus 2-án megerősítette, hogy Dumbledore tényleg halott: „ne várjátok, hogy Dumbledore úgy »járjon«, mint Gandalf”. Továbbá azt mondta: „Tudom én, hogy ennél egy kicsit pontosabban kell kifejezzem magam: Dumbledore teljes mértékben… halott. Tudom, hogy van egy egész weboldal az ellenkezőjéről – DumbledoreIsNotDead.com a neve, szóval, öö, el tudom képzelni, ők most egy kicsit szomorúak. De hiszem, hogy nekem, neked, mindenkinek át kell esnie a gyász öt szakaszán. Most csak abban segítek, hogy túljuss a tagadáson.” [5]

Habár Dumbledore halott, Rowling utalt rá, hogy feltűnik a hetedik könyvben is, valamilyen módon.[6] Az előzőekben az elhunyt karakterek élő portrékon jelentek meg Roxfortban, a Mágiaügyi Minisztériumban, a Szent Mungo Varázsnyavalya- és Ragálykúráló Ispotályban vagy egyéb helyeken.

## [szerkesztés] Nevének jelentése

Keress rá az albus címszóra a Wikiszótárban!

Rowling könyveiben a karakterek nevei többnyire valamilyen jelentést hordoznak (például lefestik a jellemét), így Dumbledore neve is bemutatja viselőjét:

- Albus: a latin albus („fehér”) szóból, mely gyakran a jó szimbóluma.
- Percival: régi francia név. Artúr király lovagjainak egyikét hívták így, az egyetlent, aki elég tiszta volt ahhoz, hogy elnyerje a Szent Grált. Perceval történetét először Chrétien de Troyes jegyezte le a 12. században. Thomas Malory Le Morte d'Arthurjában Perceval mind a hőse mind a mesélője a történetnek, mind Dumbledore a Harry Potter könyvekben.
- Wulfric: jelentése „farkaserő”, ami a hős Beowulf (erős medve-farkas) legendájára emlékeztet, aki fiatal korában megölte Grendelt, a szörnyet (mely neve különösképp hasonlít Grindelwald nevére, annak a sötét varázslóéra, aki alulmaradt Dumbledore-ral szemben). Beowulf később király lett, de idős korában legyőzte egy sárkány, amit csak egy Wiglaf nevű hű, fiatal harcos segítségével tudott megtenni, aki családjának utolsó sarja. Beowulf a csata közben sebesülései miatt halt meg.
- Brian: jelentése nem ismert, de lehetséges, hogy az ősi kelta elemmel, a „bre”-vel függ össze, amely „hegyet”, vagy tágabb értelemben „magasat”, „nemeset” jelent.
- Dumbledore: „dongót” jelent, amit az írónő azért választott, mert elképzelte amint körbebarangolja a kastélyt, magában dudorászva. Ezenfelül a dumbledor egy rovar A Gyűrűk Ura c. J. R. R. Tolkien regény egyik versbetétében, mely minden évben megjelenik a Megyében.

### [szerkesztés] Más nyelveken

Az eredeti „Albus Dumbledore” formától eltérő fordítások:

- Arab: ألباس دمبلدور
- Bolgár: АлбусДъмбълдор
- Cseh: Albus Brumbál
- Héber: אלבוסדמבלדור
- Hindi: डम्बल्डोर
- Holland: Albus Perkamentus (perkament = pergamen)
- Japán: Albus Dumbledore (Arubasu Danburudoa, アルバス ・ ダンブルドア)
- Kínai (Tradicionális): 阿不思. 鄧布利多
- Kínai (Taiwan): 阿不思. 鄧不利多教授
- Koreai: 알버스 덤블도어
- Lett: Baltuss Dumidors (balts = fehér ember)
- Litván: Albas Dumbldoras
- Norvég: Albus Humlesnurr
- Olasz: Albus Silente
- Orosz: Альбус Дамблдор
- Ógörög: Διμπλόδωρος
- Perzsa (fárszi): آلبوس دامبلدور
- Portugál (brazil): Alvo Dumbledore (Alvo = az albus portugál formája)
- Szerb: Albus Dambldor
- Thaiföldi: อัลบัสดัมเบิลดอร์
- Újgörög: Άλμπους Νταμπλντορ (Διευθυντής)

## [szerkesztés] Forrás és megjegyzések

1. ^ A mottó idézet – egy varázsige. Első találkozásukkor Harry e négy szót hallja először Dumbledore-tól (1. kötet). Hat évvel később felidézi ezt az emléket: számára (és alkalmasint a történet egészét ismerő olvasó számára is) e szavak foglalják össze mindazt, hogy ki is valójában Albus Dumbledore.
2. ^ http://www.jkrowling.com/textonly/en/news_view.cfm?id=80
3. ^ Ez az ötödik könyvben megjelölt tisztsége. Az első könyv fordítása alapján Varázslók Nemzetközi Szövetségének elnökhelyettese.
4. ^ A 4. kötet magyar fordításában következetesen „Adava Kedavra” olvasható. A fordító, Tóth Tamás Boldizsár saját közlése szerint ez sajtóhiba. A további kötetekben már jól („Avada…”) szerepel.
5. ^ J.K. Rowling az Egy este Harryvel, Carrie-vel és Garppal műsorban 2006. augusztus 2-án, a New York-i Radio City-ben, rajongói kérdésekre válaszolva „[…] ne várjátok, hogy Dumbledore úgy »járjon«, mint Gandalf […] Tudom én, hogy ennél egy kicsit pontosabban kell kifejezzem magam: Dumbledore teljes mértékben halott.”. Az interjú teljes szövege elérhető: The Leaky Cauldron (angol).
6. ^ McLean, Craig. "Dirty Harry", Guardian Unlimited, 2007-02-11. Megtekintés ideje: 2007-02-11.

## [szerkesztés] Külső hivatkozások

- J.K. Rowling idézetek Dumbledore-ról a Madamscoop.org-on (angol)
- Dumbledore a Harry Potter Lexikonban (angol)
- Dumbledore-idézetek a Mugglenet.com-on (angol)
- Elméletek Dumbledore „haláláról” a dumbledoreisnotdead.com-on (angol)

Elődje: ismeretlen | Átváltoztatástan-tanár 1928 – 1956. december | Utódja: Minerva McGalagony
Elődje: Armando Dippet | A Roxfort igazgatója 1956. december – 1993 tavasza | Utódja: Minerva McGalagony (helyettes)
Elődje: Minerva McGalagony | A Roxfort igazgatója 1993. június – 1996 tavasza | Utódja: Dolores Umbridge
Elődje: Dolores Umbridge | A Roxfort igazgatója 1996. június – 1997. június | Utódja: Minerva McGalagony (helyettes)

A lap eredeti címe "http://hu.wikipedia.org../../../a/l/b/Albus_Dumbledore_087b.html"

Kategória: Harry Potter-szereplők

##### Views

- Szócikk
- Vitalap
- Aktuális változat

##### Keresés

##### Más nyelveken

- English
- العربية
- Bosanski
- Català
- Česky
- Dansk
- Deutsch
- Ελληνικά
- Español
- Eesti
- Euskara
- فارسی
- Suomi
- Français
- עברית
- हिन्दी
- Hrvatski
- Bahasa Indonesia
- Íslenska
- Italiano
- 日本語
- 한국어
- Latina
- Bahasa Melayu
- Nederlands
- ‪Norsk (bokmål)‬
- Polski
- Português
- Русский
- Slovenčina
- Slovenščina
- Српски / Srpski
- Svenska
- Türkçe
- Tiếng Việt
- 中文